Swaar straf moet dronk bestuurders afskrikPatrick Kennedy en Ursula Kors buite die hof nadat die beskuldigde gevonnis is. (Foto: Maroela Media) Ruan Coen (26) en Jessika Kennedy (25), wie se lewe jare gelede deur ŉ dronk bestuurder geëis is, se geliefdes sê dronkbestuur kan in ŉ volslae epidemie verander indien daar nie sterk standpunt daarteen ingeneem word nie. Daarom was hulle aangenaam verras deur die strawwe vonnis wat die landdros Donderdag vir Andrew Kagiso Malele opgelê het vir die dood van die jong verloofdes. Hy sal nou agt jaar tronkstraf moet uitdien, nadat hy vroeër vanjaar skuld beken het. Landdros Kallie Bosch het tydens die vonnisoplegging gesê die straf sal dien as ŉ waarskuwing vir enigiemand wat dronk, roekeloos of nalatig bestuur dat hulle “swaar gestraf sal word”. Coen se ma, Ursula Kors, meen die vonnis is verteenwoordigend van soveel meer as net die berusting wat dit veronderstel is om aan haar eie en Kennedy se familie te bring. “Dit gaan nie oor wraak neem of die speelveld gelyk maak nie, dit gaan daaroor dat standpunt ingeneem is oor dronkbestuur. Daar is soveel mense daar buite wat dieselfde pad as ons gaan stap as niks aan dronkbestuur gedoen word nie,” sê sy. Patrick, Kennedy se broer, deel Kors se standpunt hieroor en meen die feit dat die saak ŉ groter en belangriker boodskap verkondig, bring vertroosting. “Dit is goed dat die landdros ŉ strawwer vonnis opgelê het en ŉ sterk standpunt hieroor ingeneem het,” sê hy. Albei gesinne was aanvanklik verbaas oor Malele se straf, aangesien beskuldigdes wat teregstaan op aanklag van strafbare manslag dikwels ŉ opgeskorte vonnis kry. “Ons het nie geweet wat om te verwag nie, maar ons het beslis nie die vonnis verwag wat eindelik opgelê is nie. Ons is gelukkig daaroor, maar geen soort vonnis kan ooit terugbring wat ons verloor het nie,” het Kors gesê. Volgens Patrick het al die betrokkenes by die saak ŉ emosionele pad parallel aan die regsproses gestap. “Ek dink nie ons óf hy gaan heeltemal vrede vind nie, maar hopelik sal die mede-onrus nou end kry.” Patrick het Donderdag nadat die hof vir die laaste keer in hierdie saak verdaag het, Malele se huilende tannie genader en omhels. Dié tannie het glo ŉ hand daarin gehad om Malele groot te maak en die twee het skynbaar vir mekaar ook om verskoning gevra en vertroos. Patrick het ŉ doelbewuste besluit geneem om te vergewe. Kyk hier wat hy daaroor te sê het nadat hy Malele se huilende tannie buite die hof genader en omhels het: